
БНТ, „Денят започва”, 05.10.2010 година 

Гост: Вежди Рашидов, министър на културата 

Тема: За бюджета на културното министерство и недоволството на културните дейци 

Водеща: Представители на различни гилдии от областта на културата биха искали да срещнат министър Вежди Рашидов и да му зададат своите въпроси, а също и да получат отговори. Днес в нашето студио имаме тази възможност да зададем въпроси на министър Вежди Рашидов. Добро утро. Добре дошли в нашето студио.

Вежди Рашидов: Добре заварили.

Водеща: Много въпроси се натрупаха към вас, като че ли най-спешният, най-актуалният е този на режисьорите и продуцентите.

Вежди Рашидов: Аз мисля, че за въпросите моята врата е една от най-отворените, тъй че всеки може да дойде, аз непрекъснато се виждам с колеги, тъй че чак толкова натрупани въпроси не виждам, защото няма по-либерално отворена врата.

Водеща: Да отговорите на декларацията на режисьорите и продуцентите, които напуснаха кинофестивала „Златната роза”. В тяхната декларация се казва, че не се спазва законът за кино и ако вие не сте в състояние да приложите закона, смятат, че вие трябва да се оттеглите от поста си. Поне така завършва декларацията. Вие сте запознат с нея.

Вежди Рашидов: Няма нищо лошо, това е най-хубавото нещо, което може да ми се случи, в крайна сметка аз съм художник, нали, цял живот съм бил е обичал ателието си. Но това е така, което лично мен ме касае. Но онова, колегите не са забелязали, ако отворят сайта на Министерски съвет, и аз направих една проверка, от 20 години нито един министър не е защитавал закона си в Министерски съвет по начина, по който аз съм го защитавал. Де факто ние нямаме разминаване, ние сме на една и съща страна. Разбира се, аз дълбоко осъзнавам, че не само киното, имам 110 второстепенни разпоредители. Ние много често говорим за артисти, защото сигурно най-шумно е там. Давате ли си сметка в какво състояние са училищата, в какво състояние е археологията, в какво състояние са паметниците, музеите? Така че има доста проблеми, но за щастие или нещастие тези хора нямат закони, а киното имат закон. Да, основателно им е искането, аз също съм казал, че искам 17,7 милиона за киното, защото законът по принцип трябва да се спазва и аз желая да се спазва този закон, ние нямаме разминаване. Малко късно, по-скоро трябваше да четат сайтовете и да видят кой ги защитава и кой е против тях.

Водещ: Може би за ефекта се говори, г-н Рашидов.

Вежди Рашидов: Ефектът може да бъде положителен и ефектът може да бъде отрицателен. В момента моите приятели от киното имат един прекрасен закон. За съжаление държавният бюджет е направен в условия на продължаваща икономическа криза, а законът е направен за нарастваща икономика на България. Де факто когато държавата ти реже 50 % от бюджета, законът гарантира 100 % на киното. А в момента е ясно, че сме в криза, аз избягвам да говоря за криза, защото вече само децата, бебетата не разбраха, че има криза. Има криза, да, но кризата е за всички съсловия, не само за киното. Така че първо адресът, парите не ги давам аз, а ги дава държавата, де факто Министерството на финансите, не е правилен адресът.

Водещ: Т.е. пренасочвате ги.

Вежди Рашидов: Не, нищо не ги пренасочвам. Имат правото си да искат. Но аз искам да допълня нещо, киното имат една прекрасна добивка, кризите няма да са вечни, имат Закон за киното, което е прекрасна придобивка. Един закон, законите ги прави парламентът, не ги прави нито министърът, министърът е касичка, който взима от финансите каквото му дадат и раздава. Законът, както е закон, така може да бъде отменен един закон, вие всички знаете, че един закон се променя.

Водеща: Това ли е изходът?

Вежди Рашидов: Не е, разбира се, изход. Аз това казвам на колегите. Не бива да загубят една придобивка. Защото вижте в криза има доста нелицеприятни неща, които ...

Водещ: Като предупреждение малко, че могат да загубят закона, ако продължават да упорстват.

Вежди Рашидов: Не, не, вижте. Това голям част са мои приятели, аз много обичам това съсловие, но вижте, те трябва да разберат едно нещо, че те не могат да не бъдат солидарни. Когато на мен ми дават 40 % по-нисък бюджет, ето на вас ви казвам, кажете ми от коя гилдия да ги взема, за да ги дам 100 % на киното. Нали, като взема от артистите, те остават без заплати хората, те нямат ли правото на своето? От училищата ли да ги взема, да ги взема от археологията ли, просто така не става.

Водещ: От Дянков ги вземете, не от другите.

Вежди Рашидов: Аз съм го казвал, отворете вестниците и ще видите, аз казвам на г-н Дянков, аз знам, че и на него не му е лесно, аз знам, че в хазната пари няма. 

Но едновременно аз не искам нито повече, нито по-малко. Да, искам Законът за киното да се изпълни и това съм го казал и ще продължа да се боря за този, не само за киното, за този бюджет в парламента. Нормално, за да съществувам догодина и моите колеги и приятели да са спокойни, аз съм поискал 120 милиона бюджет, изчислил съм, че то нито е повече, нито е по-малко, нито съм прекалил. Направил съм един разчет колко са необходими, за да изкараме наистина по един приличен начин годината, за да не притеснявам правителството. Защото догодина отново продължава кризата. Нека да сме наясно. По-добре това да се казва, отколкото на хората да им даваме надежди и да изпаднат в едно разочарование.

Водеща: Ако не получите искания от вас бюджет, как ще разпределите парите, кои ще са приоритетите?

Вежди Рашидов: Вижте, парите се разпределят на проценти, толкова, колкото са намалени като бюджет. На мен в момента почти 40 % ми е намален бюджетът и аз не мога нито да го намалявам по-малко, нито повече, той реципрочно върви. Второ, аз смятам, че не бива моите приятели кинаджии, това е един прекрасен фестивал и това е техният фестивал, той не е моят. Като бойкотират фестивала, бойкотират себе си. Един фестивал, където да си видят филмите, да се преброят, да се сравнят, да, и едни награди, нека за самочувствие да ги имат, престижно е, лошо няма. Защото много по-труден ни е пътят на нас в кинопроизводството. Нека да не забравяме, че киното е индустрия, киното не е хоби, киното трябва да връща, не може да не върне. Извинявайте, не ми се дават неприятни примери. Само на две крачки Костурица проби пазара. Да, но кино трябва да се прави. Българското кино се размърда. Вижте, на мен леко ми става болно, когато чуя от устата на един много талантлив човек да казва „оставка”. Оставка лесно се дава, особено при мен никакъв проблем. Не е пътят на решаване на проблемите, пътят на решаване на проблемите е да си търсим правата, и то разумно. Когато „Мисия Лондон”, все пак сме финансирали министерството голяма част пари, разбира се, прекрасен филм, успехът е великолепен и аз искрено на всеки успех на българското кино трябва да се радвам, не, защото съм министър, винаги се радвам, когато е много талантливо българското. В крайна сметка май ще се окажа последният патриот. Казвам го под формата на шега, разбира се, талантливите хора около мен те захранват дори и мен. Има нужда от кадърни хора, защото иначе в среда на зомбиране си зомбиран и ти, нали, това е съвсем естествено. Да си уважат фестивала, това е техният фестивал. Много трудно се стига до Кан, много трудно се стига до Холивуд, до тези килими червените, но отнякъде трябва да се тръгне. И аз затова казвам не би било хигиенично, това хората го разбират и аз скоро говорих с приятели, те какво бойкотират, себе си. Не бива себе си, нека да уважат себе си. Това е един прекрасен фестивал, дълги години се прави, да си вземат наградите и дайте заедно да мислим как да си подобрим бюджета. Аз по-скоро имам нужда от партньори разумни, а не от истерии, да седнем разумно да си търсим пътя. На мен ми е ясно, че бюджетът за култура е много малък. Вие, ако сте чели, знаете. Ние имаме най-малкият бюджет почти в света, така е, трудно ни е, тази година много трудно изкарахме и аз не го крия.

Водещ: Четохме думите ви от стенограмата в Министерски съвет.

Вежди Рашидов: Ама така е, това е истината. Тежко е положението и в държавата, и това го разбирам, но ние трябва да намерим някакъв изход от тази криза. След войни има години на някаква криза, да, случи се и на България да има такава криза, тя нито е моя, нито е ваша, тя е световна криза, привнесоха ни я. За съжаление е това.

Водеща: Предлагам ви да излезем от конкретния казус с фестивала „Златната роза”...

Вежди Рашидов: Не, не, няма нищо драматично, адресът не е министерството, аз се боря заедно с тях за бюджета, разбирате ли, това е някакъв тип парадокс, но животът е такъв.

Водеща: Защото преди това имаше декларация на десет, че може и повече творчески съюзи и организации в България, която е насочена към тригодишната бюджетна прогноза, 2011-2013 на Министерството на културата. Вие сте запознат с нея.

Вежди Рашидов: Да.

Водеща: Те искат да предприемат всички действия, за да сезират ЕК, Европейския парламент, Европейския съд за тази опасна управленска политика в България. Не мога да изчета целя текст, пък не искам да вадя някои...

Вежди Рашидов: Вижте, целият свят се тресе от стачки по време на криза. Кризата не е най-приятното нещо, което се случва, вие...

Водеща: ... пък не искам да вадя някои от контекста.

Вежди Рашидов: ... всички разумни хора това го знаете.

Водеща: Иска да кажа, че проблемите не са само във филмовото производство

Вежди Рашидов: Вие преди малко видяхте кризата в катастрофата за железниците. От сутринта започнахте предаването с кризата в здравеопазването, кризата с пенсиите, това става и в другите страни, това не е само в България. Вижте, светът се тресе, безработицата е увеличена навсякъде по света. Разумният човек разбира, че когато има тежка икономическа криза, аз го разбирам. Икономическа криза, трябва всички да помогнем да излезем от кризата. Аз ще ви дам един пример, много готин, помните ли в Южна Корея имаше една тежка криза. Обществото, вместо да негодува, те направиха нещо друго. Апелираха хората кой каквото има да подпомогнат държавата, за да могат да излязат от кризата. Във фабриките пръстените и обиците си сваляха златните в едни кутии, целият народ корейски. Излизането от кризата е колективен избор на хора, които се събират, за да могат да си помогнат един на друг. В криза хората си помагат един на друг, хората не отричат другия до себе си. Разбира се, тежко е положението, но аз смятам лично, че това не е пътят. Особено за едни хора, които са образовани, интелигентни, талантливи, по-различни. Аз хиляди пъти съм казвал в министерството интелигенцията е по-различна, това е по-можещото. Както имаме училища, образование, но ние имаме 23 училища по изкуствата, в които това са по-различните деца от образованието. Ако добре сте чели сайта, вижте, някой трябва да разбере културата. Аз ми е срамно, че не е приоритет в България от много години култура. Ако образованието започне от седемгодишна възраст, аз казах от седми клас и не за друго, а защото българинът има една хубава поговорка – първите седем години са загубени. Защото именно те първо почват да наслояват букви, думички, правопис, краснопис и чак вече от седми клас започват да добиват знания. Културата обаче не започва от седми клас или от седем години, почва от люлката, от приказките на Ангел Каралийчев, от рисунчиците, от играчките, които са също произведение на изкуството.

Водещ: То за това става дума, за да се запази това.

Вежди Рашидов: Ако ние не произвеждаме културата, големите имена на нацията, защото с това се занимава културата, няма кой да напише христоматията, какво ще учат тия деца? Това е трудноразбираемо сигурно за някои хора, аз и това си позволих да кажа на Министерски съвет, дано не съм засегнал никой колега, не съм пожелал това, защото екипът е много разбран, но всичките имат същия проблем, който е и на мене.

Водеща: Пак да ви попитам. Ако не получите искания бюджет, ще намалявате процентно от всички...

Вежди Рашидов: Аз нямам избор. Аз пак ви казвам, странното на всяко министерство е, че то е касичка. Ако, разбира се, разчитам на разума на ...

Водещ: Някои са по-големи, г-н Рашидов, някои министерства са по-големи касички, нали, някои са по-малки касички.

Вежди Рашидов: Не, думата „касичка” не го приемайте като някоя...

Водещ: Не, не, хубаво го казахте

Вежди Рашидов: Да, туй е една каса, в която ...

Водещ: ...има пари. Ама някои са по-големи каси, други са по-малки каси.

Вежди Рашидов: Е, по-големи звена има. Ние сме сравнително малко министерство. И затуй казвам умалително „касичка”. Докато едно земеделско е мегаминистерство, едно Министерство на образованието – тежко, голямо министерство.

Водещ: За едно друго се сещам, на което му увеличават парите. Министерството на вътрешните работи.

Вежди Рашидов: Нали няма да влезем в тоя разговор? Не би било почтено да влизам, да обсъждам, да сравнявам моя бюджет с бюджета на колегите. Не е моя работа. Не бих го направил.

Водещ: Друго исках да питам. Чувствате ли се уютно като министър в този кабинет, на който явно културата не му е приоритет? Вие сам го казахте преди малко, явно не е приоритет културата.

Вежди Рашидов: Аз го казах с ясното съзнание като човек, който цял живот се прехранва от изкуство.

Водещ: Не е било преди, явно последните 20 години, и сега не е.

Вежди Рашидов: Тъжно е.

Водещ: Чувствате ли се комфортно?

Вежди Рашидов: Ние явно сме завистлив народ и не се обичаме. Вижте, ние имаме много талантливи хора, не го казва от куртоазия. Аз мога да ви казвам с имена талантливи и вие няма да ми оспорите, но не искам да пропусна някой. Ние не правим нищо, за да изведем, да се консолидираме около едно име, един нобелист да търсим да направим. От това България ще стане по-богата. Ние не се консолидираме, за да изведем едно кино българско, един филм български, този, който ще ни донесе самочувствието. Ние не искаме да се консолидираме около едни художници, има десетина в България прекрасни български художници, които се прехранват само отвън. Аз съм един от случаите и ви го казвам. Аз имам най-великолепните данъци платени, обявил съм си ги в сайта, не само в сайта, платил съм си данъците и за пенсиите, и за здравните, върху големи суми се плащат големи пари.

Водещ: Но за киното е по-различно, не е като за художниците...

Вежди Рашидов: Един паметник нямам в държавата, имам три работи за целия си живот в националната галерия, докато някои имат по 40-50, нали. Пак не пищя, не искам субсидии. Добре, това съм аз, но тук нещата са различни.

Водеща: Киното и театърът са скъпи изкуства.

Вежди Рашидов: Разбира се, ще поискам и в парламента. Тази битка тя е лично моя. Не толкова заради колегите, заради принципите. Да, парламентът, ние сме парламентарна република, надявам се на разума на парламента. Ще продължавам да се боря за по-висок реален, реален казвам, не нереален, не искам бомбастични суми, реален бюджет. Да, в тежката кризисна година, без да безпокоя правителството, ние сме си направили разчета минимум поне къде колко ни трябва, за да може хората спокойно да правят, като мине кризата, нека да се запази този закон. 

Защото всяко вдигане на повече шум може да получи, аз казах и в медиите днес, ефекта на бумеранга.

Водещ: Да не загубят това, което имат.

Вежди Рашидов: Разбира се, не бива да се допуска. Той е един прекрасен закон, който дава стимул, старт, ако не правим опити, не можем да разберем дали ни е добро киното, ако не правим опити, нямаме финансиране за театри, за нови проекти, ние не можем да направим хубави спектакли. Ако нямаме средства, затова се казва средства за дейности, за да може да произведем продукт. Това е прекрасно, няма смисъл, аз не виждам, може да се направи друга бела.

Водеща: Като става дума за закони, да оставим Закона за кинопроизводството настрана, наскоро се обсъждаха промените, на първо четене минаха, законите за авторското право и сродните права. Вие на каква позиция сте, трябва ли да отпадне този текст, който осигурява такси?

Вежди Рашидов: И това се драматизира малко. Разбира се, трябва авторските права да бъдат защитени. Има ли две мнения, никой не го отрича. Само че 17 години, 20 години откакто е приет този текст, една стотинка, аз оттам трябва да получавам да фонд „Култура” ...

Водеща: 20 %.

Вежди Рашидов: Това е фонд „Култура”, където като дойдат двама млади хора, аз трябва да имам средства да ги изпратя да се изявят, да се покажат или един концерт да се направи. Тези пари и на мен са ми необходими. Този текст обаче, по такъв начин е направен този закон, че той не работи, той не е донесъл 17 години една стотинка.

Водеща: Това означава ли, че трябва да отпадне или да се промени как?

Вежди Рашидов: Разбира се, това да отпадне и да се направи един читав закон не значи, че той е унищожен. В момента чакаме решението на съда в Страсбург относно същия този закон. Да, разбира се, сигурно трябва да се направи един качествен, читав текст и разбира се, основното е контролът, който трябва да се проведе върху това нещо за събираемост. За съжаление когато аз ви говоря за тъжния бюджет и тук, понеже говорим за киното, аз мога да ви кажа, че най-ниските ставки на заплащане са в Министерството на културата. Аз трудно събирам експерти на 400 лева заплата, извинявайте, никой не работи. Как да направя контролни органи, като имам двама човека в министерството, които трябва да правят контролите и проверките както на театрите, така и на киното. Всичко това са проблеми.

Водещ: Това, което бяха основните упреци към вас от кинотворците...

Вежди Рашидов: Към мене може да има всякакви упреци, аз приемам, аз съм ...

Водещ: Основните упреци към вас са точно за това, че не успявате да се преборите, да издействате...

Вежди Рашидов: Какво да направя, да взема да бия Дянков? Вижте, това са малко смешни неща. Моето преборване, вижте, ако сме интелигентни хора, преди да се оплачат, трябваше да прочетат сайта. Пак ви казвам, от 20 години няма министър, който да си е защитавал бюджета по този начин. Тъй че оттук нататък нека да не казваме тежката дума, че не е честно.

Водещ: Като казвате сайтовете, там има и такива коментари, че това било някакво алиби ваше, тази стенограма, като знаете, че ще има протест, правите алиби, в смисъл казвате искаме повече пари, искам ...

Вежди Рашидов: Какво алиби си правя, че ги искам? Да не ги искам за себе си?

Водещ: ... След това се оказва, че Дянков не ги дава, и вие казвате ами ето, искаме парите, аз съм на ваша страна...

Вежди Рашидов: Нищо не съм казал. Продължавам, ще ми чувате и гласа. Да, аз мога да искам, извинявайте, че така казвам, да взема да набия някой министър, който не дава...

Водещ: Ще помогне ли това?

Вежди Рашидов: В по-свободна среда може да помогне, може и да не помогне. Но аз одеве ви казах, че на Дянков никак не му е лесно. Това, че не му е лесно, не значи, че аз не трябва да си искам бюджета. Прави ли ми чест, че го поисках, някой посмял ли е да си поиска бюджета? Като толкова са ербапи, защо не отидат те да го поискат дали е толкова лесно. Да, разбира се, искам този бюджет, за да живеят хората спокойно, за тази тежка година да ми е балансирана и разбира се, творците нямат. правото, одеве ви казах, че ние имаме най-ниската ставка на заплащане, че дори един контрол, дори върху член 26 не можем да проведем, защото нямам хора. Това е положението. Значи, ако това е недобронамерено, най-малко това е алибито, което аз мога да поискам.

Водещ: Не, аз ви казвам коментари в сайта, в интернет...

Вежди Рашидов: Е, коментари ще има сега, има щастливи хора, недоволни. Аз преди много години казах, човек не е любовница на целия свят, за да го обичат всички. Явно има хора, които не ме обичат. Но проблемът не е дали ме обичат или не, проблемът е, че принципно, ето и тук го казвам, да, малък ни е бюджетът, не ни достига бюджетът и аз ще поискам от парламента, българския парламент наистина реален бюджет. Не казвам по-голям дори думата, реален бюджет, с който бюджет направили сме си разчета, нищо не сме един срещу друг, аз не виждам къде е противоречието, преди тях съм поискал това. 

Водещ: Адресатът е друг.

Вежди Рашидов: Мога ли така да говоря срещу едни талантливи колеги? А това не е ли театър сега как те така го искат? Значи така не се говори. Да, те искат това хората, за съжаление не са го прочели. И аз го искам това.

Водеща: Имате ли цялостна стратегия за реформата в културата и от какви законови промени има нужда?

Вежди Рашидов: Има, разбира се. Вижте, ако някой мисли, че ей така си говорим пен килер, виждате колко е трудно, навсякъде е много трудно, разбира се, че има стратегия. Разбира се, за театрите говорихме, за съжаление на мен се падна тази неприятна чест аз да го правя, но назрял е моментът и самата криза предизвика това нещо

Водеща: В сценичните изкуства.

Вежди Рашидов: Театрите от социализма те не са се оптимизирали, не са станали работещи звена. Вижте, от 56-57 театъра нека да бъдем откровени, една голяма част вече тя е на вид вегетация. При театрите проблемът беше не някой че иска да убие театри. Самите театри така вече са пуснали паяжина, че започват сами да си пречат в растежа и развитието си.

Водеща: Всички театри ли имате предвид, нека да ги разграничим.

Вежди Рашидов: Разбира се, не всички, но казвам, че посредствеността започва да пречи на талантливото. Нали? И то става равно. Извинявайте, в Кърджали в един новосъздаден театър се получава заплата 720 лева и една велика Татяна Лолова или Калоянчев получават 600 лева, не са ли прави артистите, не са съгласни с това, ако това някой не е съгласен, аз мисля, че не е почтено това.

Водещ: Аз мисля, че не 720 лева са много, а на Татяна Лолова са много малко парите.

Вежди Рашидов: Само сравнение правя, разбира се, нито една от тарифите не е. В театрите с две думи да ви кажа. Една година правихме дебат, една година ние се срещахме с гилдиите, с талантливите, с по-неталантливите, с общините, с всички. Всички варианти ги сложихме на масата. Да, опитвахме да пуснем в медийното пространство фирми, за да сондираме мнения и реакцията на хората. Видяхме каква е реакцията. Хората искат това, което се случи с общинските театри. Делегираният бюджет. Какво значи това? Четворно финансиране, ако някой не го е разбрал, аз художникът вече разбрах. Това значи един път държавата ще дава пари за проекта, което е прекрасно, защото вижте го, от Пипков досега ние нямаме възложена една нова опера, ХХІ век сме. Ние нямаме един мегаспектакъл, играят се стари спектакли, тук-таме нещо по-евтиничко се прокрадне, което е прекрасно, но искаме малко да има повечко пари за дейности, тези хора наистина да правят нови постановки и по-живи да са, публиката да се върне с пълна сила в театрите. Разбира се, трябва да се оптимизира. 70, 60 % хайде ще го кажа, от театрите в провинцията са изградени от самодейци. ВИТИЗ бълва студенти, които не желаят да ходят в провинцията и си задайте въпроса защо. Как така бълващи професионални, талантливи млади хора искат да се изявят, искат таланта да си покажат, всичко се върти в София, защото единствено тук се случва нещо. Там нищо не се случва. Шекспир е измислил театъра, за да се движи, не за да седи в провинциалната кръчма под театъра. Извинявайте, че го казвам. Да, разбира се, театър ще има и винаги е имало, няма кой да убие театъра, но нека малко да е подреден и кризата подсказа това нещо. Да, след като се финансира един път за проекти, втория път заплати ще получат, общините ще подпомагат и делегираният бюджет значи едно от много хубавите неща, които сега трябва да се случат. 

Водеща: Откога?

Вежди Рашидов: Билетите, там, на тази сцена отсреща 600 стола, или 700, или 1000, зависи от театъра. Ако тези столове, защото театър има, защото има необходимост публиката, не защото просто някой ей така някой се е родил артист. Необходимостта на публиката изисква да има театър. Тези 600 стола, когато са пълни, делегираният бюджет значи, всички пари от тези билети се връщат обратно в театъра. Не както досега държавата ги взима и почва да раздава по малко. Ами, разбира се, това е техният хляб и техният труд, точно тук е техният труд.

Водещ: Да напълнят залите им казвате, да напълнят залите...

Вежди Рашидов: Не само да напълнят залите. Вижте, талантливите хора, които пълнят залите, не да живеят с унизителни пари по 400, 500 и 600 лева, които вече знаете, че почти не са пари, те не достигат на хората, на един работник. Могат да получават, зависи, ако имат по 6 представления, пълен салон и по 4000. Защо големият български артист да не получава повече за труда си, като е играл.

Водещ: Тука едва ли има спор.

Вежди Рашидов: Не, това е елементарната логика. Не е въпрос на спор. Вижте, аз нещо казах, което явно не се чу. Когато се спореше, тези ордени, дето ще носят пари. Целият свят го прави, нищо страшно, даже социализмът го взе от Запада. Това е един номер на Запад, който за да не унижиш големия човек, който цял живот е давал самочувствието, достойнството на твоята нация, идва една възраст, когато хората вече болят крака, изнемогват. За да не му даваш извънредни такива пари, пък персонални и пенсии, сложи му една (...), нека да носи някаква сума. Аз не съм казал, че е 1000 лева.

Водещ: Знаете, че веднага възниква такава една, на кого ще сложат, защо точно на него, как ще се преценява.

Вежди Рашидов: Въпроса го зададоха тези, които цял живот ги раздаваха те при социализма и не ми се казват имена. Този въпрос кой, има ли значение кой? Аз си отивам, може утре, може след три години. Някой трябва да ги раздава. Тези хора имат правото на достойни старини.

Водеща: Трябва да приключваме. Откога ще влязат в сила, откога ще се задейства механизмът с делегираните бюджети? Сезонът започна.

Вежди Рашидов: В момента, до края на годината Министерството на културата е на бюджет за заплати. В момента, в който свърши годината, излезем от този бюджет, законът ми позволява да вкараме делегираните бюджети. В момента имаме два месеца спокойно, в момента се работи Законът за сценичните изкуства и Законът да меценатството. Нека спокойно да се обсъди, нека гилдиите дойдат, нека обществено обсъждане да направим. Всичко толкова открито се прави в министерството, че ако има по-открито министерство, само дето гледам да не вдигам много гюрултия. Толкова неща са свързани. Бавничко това да се случи. Искам, като си отивам, да покажа три неща, така е.

Водеща: Как да заработи, как да се появят меценати в България? Те имат нужда също от ...

Вежди Рашидов: Ами ако днеска е криза, утре няма да е криза. Разбира се, меценатът се култивира, разбира се, че и капиталът се култивира, както навсякъде по света. Е, жалко, по-бавно става, процес, но все пак ние преди 20 години излязохме от социализма и нов капитализъм правим и са нови пари. 

Водеща: Трябват ли данъчни облекчения?

Вежди Рашидов: Разбира се, това е Законът за меценатството. Хората трябва да видят там и своя интерес, като ти дава пари. Откъде накъде аз трябва да ти давам пари, да видя и своя интерес. Като помогнеш на някой, най-малкото едно „благодаря” трябва да има отсреща, нали?

Водещ: Добре, много ви благодаря за този разговор. Желая ви успех в исканията от вашите колеги, основно от колегата, който държи най-голямата каса в държавата.

Вежди Рашидов: Едно и също искаме и моите приятели колеги, и аз.

Водещ: Хващам се и за вашите думи за Каралийчев как от най-ранно детство започва възпитанието в култура.

Вежди Рашидов: Ами помислете, сигурно е така.

Водещ: Дано да успеем да съхраним традицията, културата, дано това да е възможно в държава, в която бюджетът на културата е по-малък, отколкото бюджета за СРС-ата. Дано да се окаже, че това е възможно. Ако искате, не отговаряйте.

Вежди Рашидов: Дай Боже. Не, вижте, аз дълбоко уважение имам към г-н Цветанов, той се бори за неговия бюджет и аз искам да се боря за моя.

Водеща: Благодаря ви. 

